เสี่ยป๋องสีฟ้าลั่นไม่มีเอี่ยวไล่หุ้น‘STPI’
&#8220;วัชระ&#8221; ลั่นไม่ได้ไล่หุ้น STPI เผยซื้อ ตั้งแต่ 30 บาทเศษ ด้าน &#8220;เจ๊สีฟ้า&#8221; ครวญ ไม่มีบทบาทกับตลาดหุ้นแล้ว
13 พ.ย. 2555

“วัชระ” ลั่นไม่ได้ไล่หุ้น STPI เผยซื้อ ตั้งแต่ 30 บาทเศษ ด้าน “เจ๊สีฟ้า” ครวญ ไม่มีบทบาทกับตลาดหุ้นแล้ว 
นายวัชระ แก้วสว่าง หรือ “เสี่ยป๋อง” นักลงทุนรายใหญ่ เปิดเผยว่า ไม่ได้เป็นมือไล่ราคาหุ้นบริษัท เอสทีพี แอนด์ไอ (STPI) แต่เข้าไปซื้อหุ้นตั้งแต่ราคา 30 บาท ต้นๆ หลังจากที่นักวิเคราะห์หลักทรัพย์หลายรายได้ไปเยี่ยมชมบริษัท พบผู้บริหาร ครั้งแรกในรอบ 3 ปี และออกบทวิเคราะห์เชียร์ซื้อหุ้น โดยบล.เอเซียพลัส ให้กำไรต่อหุ้นปี 2556 หุ้นละ 4.60 บาท มูลค่าเหมาะสม 48 บาท มีอัตราส่วนราคาต่อกำไรต่อหุ้น (P/E) 12 เท่า จึงเข้าไปทยอยซื้อหุ้นตั้งแต่นั้นมา
“หุ้นที่ผมซื้อส่วนใหญ่มีบทวิเคราะห์สนับสนุนการลงทุนทั้งนั้น มีส่วนน้อยที่ซื้อเก็งกำไรสั้นๆ ตามคนใกล้ชิดเชียร์ สำหรับหุ้น STPI ผมซื้อตั้งแต่ 30 บาทกว่า ค่อยๆ ซื้อ การซื้อหุ้นของผมมีส่วนทำให้ราคาหุ้นขึ้น เพราะตั้งแต่ STPI พบนักวิเคราะห์ครั้งแรกในรอบ 3 ปี ก็มีหลายๆ โบรกเกอร์ออกบทวิเคราะห์เชียร์ซื้อ ผมและนักลงทุนคนอื่นๆ ก็ซื้อ แต่ผมยืนยันการซื้อของผมตามบทวิเคราะห์ ราคาหุ้นที่ไล่กันขึ้นมาไม่เกี่ยวกับผม” เสี่ยป๋อง กล่าว 
นักลงทุนรายใหญ่ กล่าวอีกว่า ข่าวที่ออกมา ทำให้ภาพลักษณ์ของเสี่ยป๋องดูไม่ดี และมีชื่อเจ๊สีฟ้า เข้ามาเกี่ยวข้องด้วย ยอมรับว่ารู้จักกับเจ๊สีฟ้ามานาน และมีการคุยกันบ้างในฐานะคนรู้จักกัน ซึ่งเจ๊สีฟ้า ล้างมือการลงทุนไปแล้ว 
ขณะที่ “เจ๊สีฟ้า” หรือนางสีฟ้า แจ่มวุฒิปรีชา อดีตนักลงทุนรายใหญ่ กล่าวผ่านคนสนิทว่า ไม่ได้เกี่ยวข้องกับหุ้น STPI ซึ่งปัจจุบันไม่มีบทบาทกับตลาด ทำแต่งาน จึงไม่มีส่วนเกี่ยวข้องกับหุ้น STPI แน่นอน